钦定古今图书集成/明伦汇编/官常典/第408卷 > 郑元璹
## 钦定古今图书集成/明伦汇编/官常典/第408卷 > 郑元璹

按《唐书郑善果传》：“郑元璹，字德芳，隋沛国公译之子。
性察慧，爱尚文艺。以父功拜仪同，袭爵，累迁右卫将
军，更封莘国公。大业末，出为文城郡守。高祖兵兴，遣
将张纶西略地，攻拔其城，系致军门，释之，授太常卿。
与襄武王琛使突厥，还为参旗将军。元璹习军旅事，
帝令教诸屯军法。刘武周将宋金刚与突厥处罗可”
汗掎角，寇汾、晋。诏元璹谕罢可汗兵，不听，乃进为武
周援。会暴疾，其下意元璹寘毒，囚之。处罗死，颉利立，
留帐中数年。帝既许可汗婚，元璹始得还。帝劳曰：“卿
不辱于虏，可軰苏武、张骞矣。”拜鸿胪卿。母丧免。会突
厥提精骑数十万，身自将攻太原，诏即苫次起元璹
持节往劳。既至，虏以不信咎中国，元璹随语折让，无
所屈，徐乃数其背约，突厥愧服。因好谓颉利曰：“突厥
得唐地无所用，唐得突厥不可臣而使，两不为用，而
相攻伐，何哉？今掠财资，劫人口，皆入所部，可汗一不
得，岂若仆旗接好，则金玉重币一归可汗。且唐有天
下，约可汗为兄弟，使驿衔棰于道。今坐受其利不肯，
乃蔑德贻怨，自取劳苦，若何？”颉利当其言，引还。太宗
赐书曰：“知公口伐可汗如约，遂使边火息燧，朕何惜
金石赐于公哉？”贞观三年，复使突厥，还言：“夷狄以马
羊准盛衰，今突厥六畜不蕃，人色若菜，牙肉饭，粟化
为血，不三年必亡。”无几，突厥果败。后转左武候大将
军，坐事免。起为宜州刺史，以老致仕，卒，赠幽州刺史，
谥曰“简。”元璹干敏，所至常有誉。五聘绝域，危不脱，终
不自为解。然译事后母不谨，隋文帝尝赐《孝经》愧勗
之，至元璹亦不以孝闻，士丑其行。